钦定古今图书集成/明伦汇编/闺媛典/第120卷 > 饶伟妻吕氏
## 钦定古今图书集成/明伦汇编/闺媛典/第120卷 > 饶伟妻吕氏

按朱熹《饶夫人吕氏墓志铭》：“夫人姓吕氏，建宁府建
阳县长平里人。其先世于唐，为河东著姓。乾符中，有
侍御史行立者，避地，始家建阳。入宋百馀年，乃有显
人。而夫人之父希说亦进士中第，刚介不苟合，晚乃
为剑浦令以卒。夫人生而愿悫，不妄戏笑。未笄，失其
母，剑浦俾治家事，抚弟妹如成人，寻以归。邵武饶君”
伟事舅姑甚得其欢心。逾年生子干，甫晬而寡。夫人
誓志秉节，毅然不可夺。无何，剑浦及王舅漳州府君
亦皆卒，而姑氏已前没。饶氏素清贫，诸叔皆幼稚。夫
人以孀妇抱弱子，持守门户，奉承宾祭，和辑上下，内
外斩斩。其出入用度，不以一钱自私。文簿整整，虽龠
合分寸，无所漏少。或遗亡，则为之踌躇不释者累日。
抚驭仆妾，接邻妇里妪，咸有恩意。干幼时，爱之异甚，
捧视漱沐，一不以委他人。及少长，遣就学，则程其术
业，谨其出入，交游之际，未尝辄借以颜色。干亦孝谨
敦实，自力学见称朋友间。中淳熙二年进士第。人谓
夫人“盛年苦节，以有斯子，今且享其报矣。”始，夫人女
弟为刘氏妇，早卒，至是，其子崇之与干偕选。夫人为
其母之不见，每及之，未尝不悲叹出涕，人又以是知
夫人之薄于荣利而厚于慈孝也。干调吉州吉水县
尉，将行，夫人感微疾，一夕遂不起，闻者莫不哀之。岁
丁酉秋七月十四日也，时年五十有六。明年，干卜葬
夫人于其乡之思顺里。